SPRÁVA KOMISIE EURÓPSKEMU PARLAMENTU A RADE o pokroku v Rumunsku v rámci mechanizmu spolupráce a overovania /* KOM/2010/0401 v konečnom znení/2 */





[pic] | EURÓPSKA KOMISIA | Brusel, 6.10.2010 KOM(2010) 401 v konečnom znení/2 CORRIGENDUM: annule et remplace le document COM(2010) 401 final du 20.7.2010 - suppression de la mention "restreint UE" SPRÁVA KOMISIEEURÓPSKEMU PARLAMENTU A RADE o pokroku v Rumunsku v rámci mechanizmu spolupráce a overovania {SEK(2010) 949} SPRÁVA KOMISIEEURÓPSKEMU PARLAMENTU A RADE o pokroku v Rumunsku v rámci mechanizmu spolupráce a overovania 1. Úvod Účelom mechanizmu spolupráce a overovania[1] (ďalej len „mechanizmus“) zriadeného pri pristúpení Rumunska k EÚ je pomáhať pri vytváraní nestranného, nezávislého a účinného súdneho a administratívneho systému, ktorý bude okrem iného náležite pripravený na boj proti korupcii a organizovanej trestnej činnosti. Toto zahŕňa určité zásadné zmeny, ktoré si vyžadujú čas a rozsiahlu politickú podporu v rámci politického spektra ako aj v spoločnosti ako takej. Uskutočnenie týchto zmien je nevyhnutnou investíciou do budúcnosti Rumunska – účinný administratívny a súdny systém je potrebný pre zdravé verejné financovanie a sociálno-ekonomický rozvoj, ktorý bude stáť na pevných základoch. Takisto je potrebné, aby sa Rumunsko uplatnilo ako plnoprávny člen EÚ v takých oblastiach, akými je spravodlivosť alebo vnútorné veci. Táto správa je štvrtou výročnou správou od vytvorenia mechanizmu[2]. V tejto správe Komisia predkladá hodnotenie stavu reformného procesu a dáva odporúčania v súvislosti s ďalšími krokmi potrebnými na pokračovanie v nevyhnutných reformách. Komisia zastáva názor, že mechanizmus má význam: - pre Rumunsko, ktorému poskytne objektívne hodnotenie a odporúčania týkajúce sa potrebných činností, - pre ostatné členské krajiny, ktoré môžu sledovať pokrok a poskytovať Rumunsku primeranú podporu. V tohtoročnej správe Komisie sa poukazuje na významné nedostatky v súvislosti s úsilím Rumunska o dosiahnutie pokroku v rámci mechanizmu spolupráce a overovania. Rumunsko dostatočne nepreukázalo svoju politickú angažovanosť pri podpore a usmerňovaní reformného procesu a na vedúcich miestach v súdnictve ukázalo určitý stupeň neochoty spolupracovať a niesť zodpovednosť. S cieľom dať reformný proces znova do pohybu, musia sa tieto slabé miesta okamžite odstrániť. Uvedené slabé miesta však treba vnímať v súvislosti s ústrednou zákonodarnou reformou, ktorou je schválenie občianskeho súdneho a trestného poriadku parlamentom 22. júna 2010, čo predstavuje krok správnym smerom. 2. Stav reformného procesu v Rumunsku Dosiahnuté výsledky Po schválení občianskeho súdneho poriadku a trestného poriadku parlamentom, uverejnení návrhu viacročnej stratégie rozvoja súdnictva, vypracovaní návrhu „malého reformného zákona“ na urýchlenie súdnych konaní a vyššou angažovanosťou sudcov a združení v reformnom procese možno v oblasti reformy súdnictva badať od druhého štvrťroka 2010 výrazný pokrok. Vykonávacie zákony vzťahujúce sa na trestný poriadok a občiansky súdny poriadok vláda prijala a budú predmetom rozpravy v parlamente. Pokiaľ ide o zvyšovanie efektivity súdnych konaní a konzistenciu judikatúry, od poslednej správy Komisie sa však dosiahol iba obmedzený pokrok. Tieto oblasti predstavujú základné slabiny rumunského súdneho systému. Iba čiastočne sa realizovala väčšina odporúčaní Komisie z júla 2009 v tejto oblasti a je potrebné vyvinúť značné úsilie na ich úplnú realizáciu. Navyše pretrvávajú nedostatky, pokiaľ ide o branie na zodpovednosť a disciplinárne postupy. Rumunsko začalo dosahovať výsledky v boji proti korupcii Národné protikorupčné riaditeľstvo (DNA) naďalej dosahuje dobré a stabilné výsledky v oblasti vyšetrovania prípadov korupcie na najvyšších miestach, čo sa odrazilo vo vznesení ďalších obvinení a zvýšení počtu konečných rozsudkov súdov, hoci súdne konania sú aj naďalej zdĺhavé a mnohé dôležité prípady ešte čakajú na prvostupňové rozhodnutia. Národný bezpečnostný úrad (ANI) zlepšil svoje výsledky a prokuratúrou, DNA a ostatnými orgánmi na presadzovanie práva je uznávaným partnerom v oblasti predchádzania korupcii a postihom za ňu. Úsilie generálnej prokuratúry o zintenzívnenie boja proti korupcii prostredníctvom miestnych úradov prokuratúry začínať prinášať výsledky. Väčšina odporúčaní Komisie v tejto oblasti sa realizuje, hoci stále chýba koordinovaná protikorupčná politika naprieč rôznymi úrovňami štátnej správy. Ústavný súd v apríli 2010 vyhlásil niektoré časti zákona o Národnom bezpečnostnom úrade za protiústavné. V odpovedi na toto rozhodnutie rumunský Senát prijal 30. júna 2010 nový zákon o ANI. Avšak tento nový zákon vážne podkopáva postup účinného overovania, sankcionovania and odňatia neoprávnene nadobudnutých majetkov. Zákon obmedzuje transparentnosť finančných a hospodárskych záujmov hodnostárov a verejných funkcionárov a vylučuje odrádzajúce sankcie, ktoré majú chrániť voči korupcii. Povzbudivé budovanie Národného bezpečnostného úradu sa týmto novým zákonom prerušuje a Rumunsko si tým neplní záväzky, ktoré prijalo pri pristúpení[3]. Reforma súdnictva S cieľom pokročiť v realizácii niektorých dôležitých reforiem obsiahnutých v súdnych poriadkoch, vláda pripravila „malý reformný zákon“, ktorý by sa mal čoskoro stať predmetom rozpravy v parlamente. Ministerstvo spravodlivosti, s cieľom poskytnúť usmernenie pre reformu súdnictva v nadchádzajúcich rokoch, začalo verejnú konzultáciu o „Stratégii rozvoja súdnictva ako verejnej služby“, ktorej sa dostalo zmiešanej reakcie zo strany sudcov a záujmových združení. Stratégia je pred prijatím vládou v súčasnosti podrobovaná revízii v nadväznosti na druhé kolo konzultácií a bude sa musieť doplniť podrobným akčným plánom a časovým rozvrhom, ktoré v sebe zahrnú návrhy právnej a štrukturálnej reformy predložené rôznymi aktérmi. Za týmto účelom by sa mala uskutočňovať konštruktívna spolupráca medzi vládou, súdnymi inštitúciami a záujmovými združeniami. Hoci prijatie trestného poriadku a občianskeho súdneho poriadku predstavuje významný krok, Rumunsko od júla 2009 dosiahlo málo účinný pokrok v prípade troch ukazovateľov reformy súdnictva: efektivita postupov, konzistencia judikatúry a zodpovednosť súdnictva. Ľudské zdroje zostávajú najväčšou výzvou. Pokiaľ ide o odporúčania Komisie o uplatňovaní mimoriadnych opatrení, ako je presun voľných pracovných miest medzi súdnymi úrovňami, v prípade ktorých sa vyskytuje nerovnováha v pracovnom zaťažení, k ich uplatňovaniu sa neprikročilo, a Rumunsko ani nezačalo vykonávať primerané alternatívne opatrenia. Na čistú stratu zamestnancov v rokoch 2008 – 2009 Vyššia súdna rada reagovala opatreniami na zvýšenie ročného počtu prijímaných uchádzačov do Národného justičného inštitútu a najmä priamym výberom odborníkov v oblasti práva s päťročnou praxou. Na úvod boli podniknuté niektoré kroky s cieľom riešiť výraznú nerovnováhu pracovného zaťaženia medzi súdmi a úradmi prokuratúry štrukturálnou reorganizáciou súdov. Vo svojom rozsahu sú však tieto opatrenia priveľmi obmedzené na to, aby výrazne vplývali na dôležité kapacitné nedostatky v rámci justičného systému, čo si vyžaduje dodatočné opatrenia, aby sa zabezpečilo, že všetci novoprijatí zamestnanci spĺňajú minimálne profesné normy. Pokiaľ ide o predvídateľnosť pohybov zamestnancov, v tejto oblasti nedošlo od júla 2009 k zlepšeniu, nakoľko niekoľko sto sudcov oprávnených ísť do dôchodku môže súdnictvo opustiť v krátkej výpovednej lehote, keďže doteraz sa nenašlo právne riešenie na zlepšenie predvídateľnosti odchodov do dôchodku. Hoci Rumunsko dosiahlo pokrok v oblasti zjednocovania judikatúry (t. j. odvolania v záujme zákona), existujúce nástroje však situáciu v tejto oblasti dostatočne nezlepšili. Na výrazné zlepšenie v oblasti zjednocovania právnych predpisov je potrebné vyvinúť značné úsilie a prostredníctvom elektronického zverejňovania odôvodnení všetkých súdnych rozhodnutí dosiahnuť úplnú transparentnosť. Významným krokom k dosiahnutiu zlepšenia v oblasti zjednocovania právnych predpisov bude reforma Najvyššieho kasačného a odvolacieho súdu, ktorý bude rozhodovať iba vo veciach zákona. Budú sa musieť zvážiť dodatočné opatrenia s cieľom revidovať vnútornú organizáciu a pracovné postupy Najvyššieho kasačného a odvolacieho súdu a vytvoriť špecializované senáty, pričom sa bude dodržiavať zásada náhodného prideľovania prípadov. Najvyšší kasačný a odvolací súd pripravil podrobný návrh zákona s cieľom pokročiť v oblasti zjednocovania judikatúry. Vzhľadom na svoju zložitú rozpočtovú situáciu by sa Rumunsko malo snažiť o zvýšenie efektívnosti a zlepšenie v oblasti zjednocovania právnych predpisov aj prostredníctvom reformy systému súdov a postupov. Výsledky disciplinárneho systému nie sú presvedčivé. Otvorený je iba malý počet disciplinárnych prípadov a sankcie sú mierne a podľa zákona nedostatočne diferencované. Navyše disciplinárna prax vo významných prípadoch bola slabá a poukázala na chýbajúcu citlivosť, pokiaľ ide o zodpovednosť voči verejnosti a dôležitosť prikladanú dôvere verejnosti v integritu súdnictva. Mala by sa zvýšiť kapacita Justičnej inšpekcie a mala by sa viac zamerať na disciplinárne prípady. Zatiaľ čo došlo k otvoreniu iba malého počtu disciplinárnych vyšetrovaní ex-officio , značná časť činností Justičnej inšpekcie je venovaná odpovediam na individuálne sťažnosti a vyšetrovaniam obvinení zo strany verejnosti alebo prípadov ohovárania sudcov. Blížiace sa voľby do Vyššej súdnej rady budú významnou príležitosťou na posilnenie záväzku zreformovať súdnictvo. Skupina záujmových združení už začala s propagáciou volieb prostredníctvom webovej stránky a stretnutiami na úrovni Odvolacieho súdu. Pokiaľ ide o spôsobilosť uchádzačov, mali by sa dodržiavať zákonné požiadavky týkajúce sa Vyššej súdnej rady s cieľom zaistiť hladký a zákonne riadny prechod k rade v novom zložení. Boj proti korupcii Národný bezpečnostný úrad dokázal pokračovať v konsolidácii svojich kapacít a dosahovať výsledky v oblasti neoprávnene nadobudnutého majetku, nezrovnalostí a konfliktu záujmov. Po dvoch rokoch od svojho založenia možno úrad považovať za plne funkčný a dosiahol sľubné výsledky v protikorupčných prípadoch. Prokurátori a orgány na presadzovanie práva považujú úrad za dôležitého partnera v boji proti korupcii. Zástupcovia občianskej spoločnosti ako aj orgány na presadzovanie práva vítajú transparentnosť vo finančných a hospodárskych záujmoch, dosiahnutú umiestňovaním majetkových priznaní a vyhlásení o záujmoch na webovej stránke úradu, ako dôležitý príspevok k predchádzaniu a odhaľovaniu korupcie. Škodlivé zmeny v zákone o Národnom bezpečnostnom úrade prijaté 30. júna 2010 v reakcii na rozhodnutie rumunského Ústavného súdu tieto úspechy ohrozujú. Ústavný súd sa domnieval, že úrad nadobudol povahu kvázi súdnej inštitúcie porušením ústavy v tom, že zverejnenie majetkových priznaní a vyhlásení o záujmoch porušuje právo na súkromný život a zhabanie neoprávnene nadobudnutých majetkov porušuje prezumpciu zákonne nadobudnutých majetkov a zákazu zhabania takýchto majetkov. Zmeny a doplnenia zákona o Národnom bezpečnostnom úrade prijaté parlamentom v reakcii na rozhodnutie Ústavného súdu odstraňujú možnosti sankcionovania nezrovnalostí medzi zisteným majetkom a príjmom a vylučujú tak kontrolu nadobudnutého majetku hodnostárov a funkcionárov počas ich pôsobenia vo verejnej funkcii. Nad rámec požadovaný súdom sa prostredníctvom ostatných zmien a doplnení zavedených parlamentom znižuje efektivita vyšetrovaní Národného bezpečnostného úradu a transparentnosť majetkových pomerov zavedením menej komplexných majetkových priznaní. Je zrejmé, že parlament a vláda majú povinnosť zmeniť a doplniť zákon, ktorý Ústavný súd vyhlásil za protiústavný, ale vzhľadom na záväzky prijaté v čase pristúpenia majú rovnako povinnosť nájsť primerané zákonné spôsoby, ako si svoje záväzky voči EÚ plniť. Komisia teraz zastáva názor, že nový zákon o Národnom bezpečnostnom úrade predstavuje v boji proti korupcii výrazný krok späť a porušuje záväzky, ktoré Rumunsko prijalo pri pristúpení. Ústavný súd 19. júla 2010 rozhodol, že revidovaná verzia tohto zákona je protiústavná. Naskytuje sa tým možnosť prijať nový zákon, ktorý bude v súlade so záväzkami Rumunska. Národné protikorupčné riaditeľstvo aj naďalej dosahuje stabilné a presvedčivé výsledky v oblasti vyšetrovania prípadov korupcie na najvyšších miestach a vznášania obvinení v nich. V druhej polovici roka 2009 možno pozorovať tendenciu prísnejších rozsudkov a menší počet podmienečných rozsudkov vynášaných súdmi prvého stupňa v prípadoch vedených Národným bezpečnostným úradom. Avšak táto tendencia sa neodzrkadlila na úrovni konečných rozsudkov, v prípade ktorých vo všeobecnosti pretrváva sklon vynášať nízke a podmienečné tresty. Na väčšinu odporúčaní týkajúcich sa nekonzistentnosti a miernosti rozsudkov v prípadoch korupcie, ktoré v júni 2009 rumunskej strane dala spoločná pracovná skupina, Rumunsko reagovalo, ale zatiaľ ich účinne neimplementovalo. Zatiaľ nedošlo k dokončeniu ani významným zmenám a doplneniu návrhu usmernení o vydávaní trestov pri trestných činoch korupcie, ktorý bol vypracovaný na konci roka 2009, pričom sudcovia ich nepovažujú za dostatočne funkčné. Inšpiráciu si však možno vziať z podrobnejších usmernení vypracovaných skupinou sudcov na Odvolacom súde v Bukurešti, ktoré viaceré inštitúcie používajú na účely školenia. Súdne konania sú zdĺhavé a iba malý počet súdnych konaní vedených voči prominentným politikom dospel k prvostupňovému rozhodnutiu. Námietky z neústavnosti naďalej zdržujú prípady korupcie na najvyšších miestach, pričom sa stále čaká na prijatie návrhu zákona o zabránení možnosti zastaviť súdne konania pri vznesení námietok z neústavnosti parlamentom. Napriek úsiliu zvýšiť monitorovanie vykonávania Národnej protikorupčnej stratégie v citlivých sektoroch a verejnej správe na miestnej úrovni, aj naďalej je zložité posúdiť dosah stratégie v treťom a záverečnom roku jej implementácie. Nová stratégia, ktorá je naplánovaná na druhú polovicu tohto roka, by mala vychádzať z nezávislého posúdenia vplyvu dvoch predchádzajúcich stratégií a boj proti korupcii by sa v nej mal považovať za otázku štátneho významu. Malo by sa prikročiť k vyvinutiu úsilia na všetkých úrovniach verejného sektora s cieľom zaistiť proaktívnejší prístup k predchádzaniu korupcie. Úsilie generálnej prokuratúry zintenzívniť boj proti korupcii župnými úradmi prokuratúry začína prinášať výsledky, pokiaľ ide o vyšší počet vznesených obvinení s väčším zameraním na verejných funkcionárov a komplexnejšie vyšetrovania. Vyšetrovanie väčšiny prípadov sa uskutočnilo za pomoci Generálneho riaditeľstva na boj proti korupcii Ministerstva verejnej správy a vnútra. Pokiaľ ide o ochranu voči konfliktu záujmov a korupcii vo verejných obstarávaniach, vyžadujú sa výrazné zlepšenia. Rumunské právne predpisy týkajúce sa týchto vecí sa zdajú byť nekonzistentné, keďže konflikt záujmov upravujú rôzne zákony a legislatívne medzery umožňujú, že niektoré prípady cez takýto systém prekĺznu. Okrem toho absencia všeobecne uplatňovaných osvedčených postupov pri verejnom obstarávaní a horizontálnej spolupráce pri monitorovaní vykonávania právnych predpisov vytvára právnu nestabilitu a neistotu pre verejných obstarávateľov. Nedávno prijaté zmeny a doplnenia právnych predpisov v oblasti verejného obstarávania by mali zlepšiť právnu ochranu voči konfliktom záujmov[4], najmä s cieľom riešiť konflikty záujmov, ktoré súvisia s podnikateľskými záujmami miestnych politikov a ich rodín. Existujú obavy, že v nadväznosti na rozhodnutie rumunského Ústavného súdu o právnom základe Oddelenia boja proti podvodom z novembra 2009 to môže mať negatívny vplyv na výsledky dosiahnuté Oddelením boja proti podvodom, ktorý pomáha Európskemu úradu pre boj proti podvodom (OLAF) pri ochrane finančných záujmov EÚ. Hodnotenie Komisie poukazuje na to, že príslušné správne orgány nevykonávajú efektívne kontroly s cieľom odhaliť konflikt záujmov a korupciu a v týchto záležitostiach dostatočne nespolupracujú. Navyše, orgánom na presadzovanie práva, ako je prokuratúra, Národné protikorupčné riaditeľstvo a aj Národný bezpečnostný úrad, nie sú pravidelne oznamované potenciálne prípady konfliktu záujmov, podvodu alebo korupcie. Príslušné správne orgány neodhaľujú ani netrestajú takmer žiadne prípady konfliktu záujmov a rušia veľmi malý počet verejných obstarávaní na základe porušovania pravidiel o konflikte záujmov, hoci väčšina prípadov konfliktu záujmov je Národným bezpečnostným úradom postupovaná justičným orgánom na prijatie rozhodnutia týkajúceho sa verejného obstarávania a množstvo prípadov korupcie na najvyšších miestach tiež súvisí s verejným obstarávaním[5]. Súdne orgány by mali vyvinúť vyššiu citlivosť voči otázkam konfliktu záujmov a podvodov v oblasti verejných obstarávaní a intenzívne by sa mali zaoberať prípadmi, ktoré sa im dostanú do pozornosti. Útvary Komisie už predložili množstvo konkrétnych návrhov na zlepšenie postupov verejného obstarávania pri implementácii finančných prostriedkov EÚ. Väčšina týchto návrhov stále čaká na svoju realizáciu. S cieľom zamerať úsilie Rumunska na túto oblasť, v bode 4 tejto správy Komisia predkladá rad odporúčaní na prijatie okamžitých opatrení. V rámci mechanizmu spolupráce a overovania bude Komisia vo svoje nasledujúcej správe informovať o pokroku v tejto oblasti. 3. Závery Napriek dosiahnutému pokroku v niektorých oblastiach sa v hodnotení Komisie celkovo poukazuje na významné nedostatky v súvislosti s úsilím Rumunska o dosiahnutie pokroku v rámci mechanizmu spolupráce a overovania. Rumunsko neprejavuje dostatočnú politickú angažovanosť pri podpore reformného procesu. Zmeny a doplnenia zákona o Národnom bezpečnostnom úrade odhlasované 30. júna 2010 predstavujú vážny krok späť. Zákon ohrozuje pozitívnu bilanciu výsledkov Národného bezpečnostného úradu a Rumunsko ním očividne porušuje svoje záväzky, ktoré prijalo pri pristúpení. Komisia Rumunsko vyzýva, aby si svoje záväzky plnilo nájdením najvhodnejších zákonných prostriedkov s cieľom obnoviť právomoci Národného bezpečnostného úradu, pokiaľ ide o predkladanie návrhov na odňatie neoprávnene nadobudnutého majetku. Rumunsko by sa malo zamerať na dosiahnutie širokej politickej podpory, pokiaľ ide o transparentnosť a efektívnu ochranu voči korupcii a konfliktom záujmov. Po určitom spomalení práce parlamentu Rumunsko v druhom štvrťroku zvýšilo svoje reformné úsilie a so súhlasom parlamentu z 22. júna 2010 sa pustilo do rozsiahlej legislatívnej reformy občianskeho súdneho poriadku a trestného poriadku. Prípravy týkajúce sa nadobudnutia účinnosti štyroch nových zákonov, ktoré je v súčasnosti naplánované na október 2010, sú významnou príležitosťou na uskutočnenie dôkladnej reformy rumunského súdneho systému. S cieľom podporovať tento reformný proces Komisia Rumunsko vyzýva, aby vychádzalo zo silnej podpory parlamentu občianskemu súdnemu a trestnému poriadku a rozšírilo túto politickú vôľu do ostatných oblastí. Rumunsko tiež trpí určitým stupňom neochoty na vedúcich miestach v súdnictve, v záujme reformy spolupracovať a niesť zodpovednosť. Hoci sú v mnohých prípadoch dostupné pragmatické riešenia, často sa neprijímajú, pričom túto medzeru sa snažia vypĺňať iniciatívy jednotlivých sudcov, záujmových združení a zástupcov občianskej spoločnosti. Komisia Rumunsko vyzýva, aby medzi rôznymi aktérmi v politike a súdnictve vybudovalo tesnú a konštruktívnu spoluprácu a posilnilo odhodlanie súdnictva k uskutočňovaniu reformy. Dosiahnutie úspechu v reformnom procese si bude vyžadovať trvalé odhodlanie Rumunska, Komisie a ostatných členských štátov. Komisia bude pokračovať v podporovaní Rumunska v tomto snažení a v lete 2011 predloží ďalšie hodnotenie v tejto oblasti. 4. Odporúčania Vzhľadom na jej hodnotenie pokroku Rumunska v plnení referenčných kritérií stanovených v mechanizme spolupráce a overovania, Komisia Rumunsko vyzýva, aby prijalo okamžité opatrenia v týchto oblastiach: Odporúčania v súvislosti s reformou súdnictva Pripomínajúc neuskutočnené odporúčania z júla 2009, najmä so zreteľom na prijatie vykonávacieho zákona a uskutočnenie štúdií o hodnotení vplyvu štyroch nových zákonov, a zavádzajúc pružný prístup založený na prioritách v oblasti ľudských zdrojov a v súvislosti s opatreniami nadväzujúcimi na odporúčania pracovnej skupiny o individualizácii trestov za korupciu, Komisia Rumunsko vyzýva, aby prijalo okamžité opatrenia s cieľom: 1. Začať nezávislú kontrolu výkonnosti súdneho systému a uskutočniť nevyhnutné štrukturálne úpravy vrátane nevyhnutných presunov sudcov. Taktiež by malo prijať okamžité opatrenia na zníženie kapacitnej nerovnováhy rozšírením presunov voľných pracovných miest medzi regiónmi odvolacích súdov a medzi jednotlivými úrovňami súdov a čo najvyšším využívaním prideľovania sudcov na miesta trpiace akútnym nedostatkom sudcov. 2. Zaistiť hladký a zákonne riadny prechod na novú Vyššiu súdnu radu, dodržiavajúc pri tom zákonné požiadavky vzťahujúce sa na spôsobilosť uchádzačov. 3. Zvýšiť kapacitu Národného justičného inštitútu, pokiaľ ide o počiatočné a súvislé odborné vzdelávanie, a prijať kroky na zaručenie konzistentných profesných noriem pre všetkých nových sudcov, napríklad rozšírením požiadavky absolvovať skúšku sudcovskej spôsobilosti na všetkých novoprijatých sudcov. Naplánovať kapacitu Národného justičného inštitútu v súlade s ročnými prognózami týkajúcimi sa požiadaviek na prijímanie nových uchádzačov a potreby odborného vzdelávania. 4. Zvážiť revíziu kompetencií Najvyššieho kasačného a odvolacieho súdu obmedzením jeho príslušnosti na prerokovanie prípadov na prvom stupni a obmedziť jeho posudzovanie odvolaní v právnych otázkach. Zvážiť vykonávanie ostatných opatrení navrhovaných Najvyšším súdom v návrhu zákona na dosiahnutie zlepšenia v oblasti zjednocovania právnych predpisov. Zaistiť uverejňovanie úplnej judikatúry súdov a jej dostupnosť pre všetkých v databázach, ktoré sú užívateľovi prístupné a možno v nich ľahko vyhľadávať. 5. Zvážiť dôkladnú reformu disciplinárneho systému. Znova posúdiť ciele a posilniť kapacitu a organizáciu Justičnej inšpekcie s cieľom zaistiť dostatočné zameranie na disciplinárne vyšetrovania. Prispôsobiť druhy možných disciplinárnych postihov s cieľom dosiahnuť väčšiu rôznorodosť postihov a podniknúť kroky na zaistenie uplatňovania konzistentných, primeraných a odradzujúcich disciplinárnych postihov. Zaviesť ročné hodnotenie výkonnosti Justičnej inšpekcie. Odporúčania v súvislosti s bojom proti korupcii Pripomínajúc neuskutočnené odporúčania z júla 2009, najmä pokiaľ ide o monitorovanie prípadov korupcie na úrovni súdov, zjednodušenie vyšetrovania trestných činov voči bývalým a súčasným členom parlamentu a vlády a odstránenie zastavenia súdnych konaní pri vznesení námietok z protiústavnosti, Komisia Rumunsko vyzýva, aby prijalo okamžité opatrenia s cieľom: 6. Opraviť zákon o Najvyššom bezpečnostnom úrade v súlade s záväzkami Rumunska prijatými v čase pristúpenia. Zaistiť, aby Národný bezpečnostný úrad mohol do oblasti predchádzania a postihovania korupcie súvislo a efektívne prispievať vydávaním záväzných rozhodnutí o neoprávnene nadobudnutom majetku, na základe ktorých by sa vyniesli odradzujúce postihy. Opraviť ostatné procesné nedostatky, ktoré boli v novom zákone zistené. Podporovať ďalší rozvoj Národného bezpečnostného úradu, najmä prostredníctvom zmien a doplnení právnych ustanovení týkajúcich sa Národnej bezpečnostnej rady. 7. Pokračovať v monitorovaní konzistentnosti a odradzujúceho charakteru postihov, ktoré súdy uplatňujú v prípadoch korupcie na najvyšších miestach a na stretnutiach na úrovni Odvolacieho súdu naďalej propagovať zistenia štúdie o individualizácii postihov za trestné činy korupcie. Určiť a uskutočniť opatrenia na zvýšenie rýchleho priebehu súdnych konaní v prípadoch korupcie na najvyšších miestach. 8. Posilniť celkovú protikorupčnú politiku, predovšetkým koordináciou na najvyššej úrovni a na základe nezávislého hodnotenia vplyvu výsledkov posledných dvoch protikorupčných stratégií uskutočňovaných od roku 2005. Zaistiť právnu a inštitucionálnu stabilitu protikorupčného rámca vrátane vykonávania nového trestného zákonníka a nového trestného poriadku. 9. Verejné obstarávanie: Zhodnotiť efektivitu právneho rámca a efektivitu prisudzovania zodpovednosti príslušných orgánov v oblasti ochrany voči konfliktom záujmov a v prípade potreby ich upraviť. Zvážiť zákaz priameho alebo nepriameho prospechu vyšších štátnych úradníkov a volených zástupcov z obchodných zmlúv uzavretých v mene ich príslušnej inštitúcie a zavedenie úplnej transparentnosti v tejto oblasti. 10. Zhodnotiť efektivitu príslušných orgánov so zreteľom na vykonávanie právnych predpisov v oblasti verejného obstarávania a realizovať opravné opatrenia zamerané na lepšiu koordináciu rôznych inštitúcií a zvýšiť ich efektivitu. Ustanoviť referenčné kritériá výkonnosti pre príslušné orgány v týchto oblastiach a monitorovať ich vykonávanie: preventívne opatrenia, kontrolné činnosti, postihovanie konfliktu záujmov, medziinštitucionálna spolupráca a spolupráca so súdnymi orgánmi. [1] Rozhodnutie Komisie 2006/928/ES z 13. decembra 2006, ktorým sa zriaďuje mechanizmus na zaistenie spolupráce a overovania pokroku v Rumunsku na účely osobitných referenčných kritérií v oblastiach reformy súdnictva a boja proti korupcii (Ú. v. EÚ L 354, 14.12.2006, s. 56). [2] Správa vychádza z informácií, ktoré rumunské orgány predkladajú pravidelne najmä v rámci odpovedí na podrobné dotazníky Komisie. Komisii pri práci pomáhajú odborníci a čerpá z dokumentov a informácií pochádzajúcich z rôznych zdrojov. V sprievodnom pracovnom dokumente útvarov Komisie sa predkladá podrobné hodnotenie pokroku pri plnení referenčných kritérií stanovených na základe rozhodnutia o mechanizme spolupráce a overovania. [3] V referenčnom kritériu 2 mechanizmu spolupráce a overovania sa uvádza: „Zriadiť, ako bolo stanovené, bezpečnostný úrad, ktorý bude zodpovedať za overovanie majetku, nezrovnalostí a potenciálnych konfliktov záujmu, ako aj za vydávanie záväzných rozhodnutí, na základe ktorých bude možné prijať odrádzajúce sankcie.“ (rozhodnutie Komisie 2006/928/ES). [4] Mimoriadne nariadenie vlády č. 76/2010 prijaté 30. júna 2010. [5] Množstvo prípadov korupcie na najvyšších miestach sa týka otázok verejného obstarávania. Medzi ne patrí prípad nezákonného ovplyvňovania verejného obstarávania, do ktorého je zapletený jeden poslanec parlamentu a jeden sudca Najvyššieho súdu, ďalej sa takéto prípady týkajú súčasných alebo bývalých poslancov parlamentu a množstva bývalých riaditeľov štátnych podnikov a volených miestnych funkcionárov.